Kim Edberg Andersen (DD), 2025-05-28:
Tak for det, formand, og undskyld forsinkelsen.
Jeg plejer at stå klar, men jeg var simpelt hen i chok over at høre, at man bare skulle smide naturens ressourcer ud, og at de så skulle smeltes om til aluminium.
For her gik jeg og troede, at man skulle genbruge, og at det var det, det gik ud på.
Men det gør det kun, når det passer ind i forklaringen, kan jeg forstå, og hvis det bliver for vanskeligt, skal vi ikke helt alligevel.
Det er jo dejligt, for så viser det sig, at et fastbrændselsfyr kan bruges til rigtig mange fornuftige ting, også i den grønne omstilling.
Det, som jeg synes at ordførerne og regeringen indtil videre er kommet med heroppefra, er sådan en forsvarstale for den der kongstanke om, at hvis bare vi gør tingene besværlige nok for folk længe nok, så vænner de sig til det, og så stiller de ikke spørgsmål.
Det, vi siger, er jo ikke, at ting ikke skal sorteres.
Vi synes, det er dejligt, at der er danske virksomheder, der kan finde ud af at genbruge stoffibre til noget nyt.
Det er da sund fornuft.
At de så ikke har fundet ud af, at man både kan vaske og tørre tøj allerede, synes jeg er vildt.
Jeg synes, det er vildt, at sådan en teknologisk virksomhed ikke har fundet ud af at bygge et møntvaskeri ved siden af, som både borgerne og virksomheden selv kunne have fået stor fornøjelse af.
For jeg kunne forstå på ministeren, at det, der faktisk ødelagde businesscasen fuldstændig, var, at der var kaffegrums på blusen, når man skulle bruge fibrene.
Hold da op, hvor har jeg været en miljøsynder nogle gange, når jeg har smidt tøj i tøjcontaineren.
For jeg må indrømme, at jeg aldrig nogen sinde har tænkt på, hvis bukserne var blevet for små, fordi jeg var blevet en lille smule tykkere, at så skulle jeg huske at vaske dem, inden de blev genbrugt.
Det har jeg aldrig tænkt over, og der kan jeg forstå, at Socialdemokraternes ordfører er et meget bedre menneske end mig.
Det tror jeg at han er på mange områder.
Han er i hvert fald et menneske, som synes, at 19 km med skraldespande er vejen til Nirvana, men det synes jeg bare ikke det er ude ved mig.
Jeg skal dele tingene i ti fraktioner, og jeg ved, at halvdelen af det bliver brændt af alligevel, og resten bliver gravet ned.
Tænk nu, hvis vi i 2025 levede i et samfund, hvor der rent faktisk var maskiner, der kunne gøre det tilsvarende arbejde, og det er jo så heldigt, at det gør vi, for det kan der faktisk være maskiner der gør.
De må ikke engang prøve det.
Hvorfor må de ikke prøve det?
Det er jo, fordi man tænker: Tænk nu, hvis det virkede.
Tænk nu, hvis danskerne stadig væk kunne putte tingene i en enkelt skraldespand, og så sørgede samfundet for at sortere dem bedst muligt.
Så ville vi jo slet ikke have den her socialistiske tvangsindoktrinering af os alle sammen, i forhold til hvordan vi sorterer vores ting.
For det er jo der, den ligger.
Det er jeg bare ked af at sige.
For teknologien er der.
Men det er selvfølgelig svært at bakke på det nu, når man har sendt en regning til kommuner og borgere i Danmark, der allerede er vanvittig høj.
Hvor er de grønne forkæmpere for CO 2 -reduktion, når to skraldebiler efter hinanden kører op og ned ad landevejene ude i Rebild?
For den ene tager den ene type affald, og den anden tager den anden type affald.
Og det kan ikke være den samme bil, for det har været i udbud, så det er fordelt på to forskellige firmaer.
Men begge lastbiler udleder CO 2 , for jeg bor jo stadig væk et sted, hvor der altså ikke er lavet et drømmebatteri, sådan at de ude hos mig kan køre på batteri og på grøn strøm alene fra jernmarker.
Nej, de kører på diesel, og det forurener i sig selv nok noget mere, end hvis vi havde kørt én gang og så sorteret det på en fabrik.
Så når ministeren kommer med en salgstale heroppe, bliver jeg bare nødt til at sige, at den ville have været god for 10 år siden, da man forsøgte at sætte noget i gang.
Der ville den sikkert have været god.
Men hvis vi kan finde ud af at optrævle et par cowboybukser og lave et par nye cowboybukser af det på en fabrik på en god og rentabel måde, kan jeg simpelt hen ikke forstå, at et forsvar for metoden skal gå på, at der ikke må være kaffegrums i det.
Det er ikke godt nok.
Når vi siger, at vi ikke må forurene vores madvareaffald, for så kan det ikke komme på markerne, men vi samtidig tager det tørrede affald fra spildevandsanlæggene og spreder ud på markerne, så er den forklaring bare heller ikke god nok.
Der er kun et eneste forsvar for, at danskerne kan se frem mod, at så længe vi har en regering, der ikke rigtig vil den grønne omstilling, men rigtig gerne vil have indoktrinering, så kommer vi til at have en stadig længere og større række af skraldespande, vi skal sortere i: Det er, som om man, lige så snart man bliver født i Danmark, bliver genbrugsekspert og sorteringsekspert.
Det kan være, at ministeren har det, men jeg tror ikke, der er nogen evidens for, at frontallappen – eller hvor det, at vi kan sortere skrald, sidder i hjernen – er blevet mere udviklet de sidste par år, sådan at danskerne har en medfødt evne til det.
Hvis ikke de har det, er jeg sikker på, at vi som med så meget andet skal overlade det til eksperterne.
Eksperterne laver en businesscase, og de laver sorteringsanlæg, og ved I så hvad?
Så er vi alle sammen blevet klogere og rigere, og den grønne omstilling er blevet bedre.
Tak for ordet.